**Broj: 711-I-1429-M-98/19-02-18**

Zagreb, 8. srpnja 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. i članka 18. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ljubice Jembrih, općinske načelnice Općine Lobor, za davanjem mišljenja Povjerenstva,** na 55. sjednici, održanoj 8. srpnja 2019.g., daje sljedeće:

**MIŠLJENJE**

**Nije protivno odredbama ZSSI-a da dužnosnica Ljubica Jembrih, za vrijeme obnašanja dužnosti općinske načelnice Općine Lobor, pored plaće za obnašanje dužnosti ostvaruje pravo na naknadu troška korištenja privatnog automobila u službene svrhe za potrebu prijevoza na radno mjesto i sa radnog mjesta na kojem obnaša navedenu dužnost i to u okviru stvarno nastalog troška, pri čemu je potrebno da kriteriji za utvrđivanje i način obračuna stvarnog troška prijevoza budu definirani općim aktom Općine Lobor.**

Obrazloženje

Zahtjev za davanjem mišljenja Povjerenstva podnijela je dužnosnica Ljubica Jembrih, općinske načelnice Općine Lobor. U knjigama ulazne pošte zahtjev je zaprimljen pod poslovnim brojem: 711-U-2469-M-98/19-01-4 dana 1. srpnja 2019.g., povodom kojeg se vodi predmet broj M-98/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Stoga je dužnosnica Ljubica Jembrih, povodom obnašanja dužnosti općinske načelnice Općine Lobor, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da dužnost općinske načelnice općine Lobor obavlja profesionalno. Nadaje, navodi da službenici i namještenici Općine Lobor, sukladno općim aktima ostvaruju pravo na naknadu troškova dolaska i odlaska na posao u visini autobusne karte, odnosno pravo na korištenje vlastitog automobila ako ne postoji redovna autobusna linija.

Dužnosnica navodi da koristi privatni automobil u službene svrhe, jer Općina Lobor nema službeni automobil, ističući da prilikom obavljanja svoje dužnosti i po nekoliko puta mora dolaziti u prostoriju Općine uključujući i subotu, a nekada i nedjelju.

Dužnosnica traži mišljenje Povjerenstva da li i ona ima pravo na isplatu naknadu troška korištenja privatnog automobila u službene svrhe za potrebu prijevoza na radno mjesto i sa radnog mjesta prilikom obnašanja dužnosti načelnice Općine Lobor.

Člankom 4. stavkom 1. ZSSI propisano da se plaćom smatra svaki novčani primitak za obnašanje javne dužnosti, osim naknade putnih i drugih troškova za obnašanje dužnosti.

Člankom 7. podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Vezano za pitanja dozvoljenih i nedozvoljenih primitaka po osnovi obnašanja dužnosti dužnosnika na razini jedinica lokalne samouprave, Povjerenstvo ima u vidu tumačenje Ministarstva uprave, kao nadležnog za nadzor zakonitosti primjene Zakona o lokalnoj i područnoj (regionalnoj) samoupravi („Narodne novine", broj: 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) i Zakona o plaćama u lokalnoj i područnoj (regionalnoj) samoupravi („Narodne novine“ broj: 28/10).

Ministarstvo uprave je dopisom, KLASA: 023-01/15-01/167 od 10. lipnja 2015.g., slijedom učestalih upita vezano uz različite načine uređivanja prava općinskih načelnika, gradonačelnika, župana i njihovih zamjenika, dalo tumačenje svim jedinicama lokalne i područne (regionalne) samouprave u vezi pitanja od značaja za uređivanje tih prava. U navedenom tumačenju se navodi kako je odredbom članka 90.a Zakona o lokalnoj i područnoj (regionalnoj) samoupravi propisano da općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Osnovna mjerila za određivanje plaće, odnosno naknade za rad, kao i druga prava vezana uz profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju se posebnim zakonom, a taj posebni zakon koji uređuje navedena pitanja je Zakon o plaćama u lokalnoj i područnoj (regionalnoj) samoupravi.

U dopisu Ministarstva uprave se dalje obrađuju pojedina pitanja kao što su primjena kolektivnih ugovora službenika i namještenika, radno vrijeme, bolovanje, rodiljni dopust, godišnji odmor i dr. U dopisu se tako navodi cit. „*Vezano uz pojedina materijalna prava, napominjemo da je nesporno da lokalni dužnosnici, osim zakonom utvrđenog prava na plaću i staž osiguranja, imaju pravo na naknadu stvarnih materijalnih troškova nastalih u vezi s obnašanjem dužnosti, što bi bili npr. putni i drugi troškovi nastali u vezi s obnašanjem dužnosti (troškovi prijevoza, dnevnica za službeno putovanje), kao i neka druga prava, npr. pravo na korištenje službenog automobila, pri čemu smo mišljenja da bi takva prava lokalnih dužnosnika u vezi s obnašanjem dužnosti trebalo urediti zasebnim aktom*“.

Vezno uz gore navedeno, Povjerenstvo je u predmetu davanja mišljenja broj M-91/19 na zahtjev dužnosnika Jasmina Budinskog, zamjenika općinskog načelnika Općine Tovarnik, koji se odnosio na bitno istovjetno pitanje, od Ministarstva uprave zatražio dodatno tumačenje smatra li se naknada za putni trošak, odnosno trošak prijevoza za dolazak/odlazak na posao, troškom na koji lokalni dužnosnici imaju pravo i kako se ista obračunava (paušalno ili po stvarnom trošku – udaljenosti i broju dolazaka na posao u mjesecu).

Ministarstvo uprave je dana 2. srpnja 2019.g. dostavilo dodatno očitovanje, KLASA: 023-01/15-01/167 od 19. lipnja 2019.g., u kojem se navodi da lokalni dužnosnici nisu u radnom odnosu temeljem ugovora o radu, nego ostvaruju prava iz rada, sukladno posebnom zakonu, i to na temelju obavljanja dužnosti na koju su izabrani na izborima. Što se konkretno prava na naknadu za prijevoz „na posao“ tiče, Ministarstvo uprave je mišljenja da je isto opravdano ukoliko su ti troškovi zaista nastali i to u svezi s obavljanjem dužnosti lokalnog dužnosnika. Dakle, ako lokalni dužnosnik ima stvaran trošak prijevoza vezan uz obavljanje dužnosti, Ministarstvo uprave tumači da u tom slučaju ima i pravo na naknadu takvog troška, ali pritom ističe da samo pitanje načina utvrđivanja visine takvih troškova, eventualnih kriterija za utvrđivanje kao i načina obračuna istih ne spada u nadležnost Ministarstva uprave, već da je takva i slična pitanja potrebno urediti općim aktom jedinice lokalne samouprave, u skladu s posebnim propisima.

Povjerenstvo za potrebu tumačenja odredbi ZSSI-a, uvažava navedeno tumačenje materijalnih prava dužnosnika jedinica lokalne samouprave, imajući u vidu i da je odredbama ZSSI-a naknada putnih i drugih troškova za obnašanje javne dužnosti odvojena od naknade za obnašanje dužnosti, pa se onda ne bi mogla smatrati niti nedozvoljenom dodatnom naknadom za obnašanje dužnosti ako se radi o stvarnoj potrebi odnosno stvarnom trošku.

Slijedom navedenog, uzimajući u obzir navedeno tumačenje Ministarstva uprave, odredbi ZSSI-a te gore navedenih tumačenja Ministarstva uprave, Povjerenstvo je mišljenja da nije protivno odredbama ZSSI-a da dužnosnica Ljubica Jembrih, za vrijeme obnašanja dužnosti općinske načelnice Općine Lobor, pored plaće za obnašanje dužnosti ostvaruje pravo na naknadu troška korištenja privatnog automobila u službene svrhe za potrebu prijevoza na radno mjesto i sa radnog mjesta na kojem obnaša navedenu dužnost i to u okviru stvarno nastalog troška.

Pritom je potrebno da kriteriji za utvrđivanje i način obračuna stvarnog troška prijevoza budu definirani općim aktom Općine Lobor.

Povjerenstvo napominje da je uputno da, u svrhu zaštite vjerodostojnosti dužnosnice u obnašanju dužnosti općinske načelnice te kako bi otklonila eventualni nastanak dojma da je donoseći opći akt kojim se reguliraju materijalna prava dužnosnika Općine Lobor, bila u sukobu interesa, navedeni opći akt donese Općinsko vijeće Općine Lobor.

Slijedom navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Ljubica Jembrih, elektroničkom dostavom
2. Objava na internetskoj stranici Povjerenstva
3. Pismohrana